REGULAMENTUL (UE) 2022/85 AL COMISIEI

din 20 ianuarie 2022

de modificare a anexei II la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de flonicamid din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru flonicamid au fost stabilite în anexa II la Regulamentul (CE) nr. 396/2005.

(2) În contextul unei proceduri de autorizare a utilizării unui produs de protecție a plantelor care conține substanța activă flonicamid pe citrice, cireșe, prune, căpșuni, mure, zmeură, „alte bace și fructe mici”, „alte legume rădăcinoase și cu tuberculi”, tomate, vinete, dovlecei, cucurbitacee cu coajă necomestibilă, „lăptuci și plante pentru salate”, leguminoase, secară, grâu și hamei, au fost depuse cereri în conformitate cu articolul 6 alineatul (1) din Regulamentul (CE) nr. 396/2005 pentru modificarea LMR-urilor existente.

(3) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(4) Autoritatea Europeană pentru Siguranța Alimentară (denumită în continuare „autoritatea”) a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate privind LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(5) Referitor la citrice, cireșe, prune, tomate, vinete, dovlecei, cucurbitacee cu coajă necomestibilă, secară, grâu și hamei, solicitanții au prezentat informații indisponibile anterior în cursul revizuirii efectuate în conformitate cu articolul 12 din Regulamentul (CE) nr. 396/2005. Informațiile se referă la metodele analitice, studiile privind reziduurile, stabilitatea la depozitare și studiile de hidroliză.

(6) Autoritatea a concluzionat că, pentru toate produsele enumerate în considerentul (2), toate cerințele privind datele au fost îndeplinite și că modificările LMR cerute de solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a luat în considerare cele mai recente informații privind proprietățile toxicologice ale substanței flonicamid. Nici expunerea pe toată durata vieții la această substanță prin intermediul consumului tuturor produselor alimentare care pot să o conțină, nici expunerea pe termen scurt ca urmare a unui consum mare de produse relevante nu au indicat existența unui risc de depășire a dozei zilnice acceptabile sau a dozei acute de referință.

(7) Pe baza avizelor motivate al autorității și ținând seama de factorii relevanți pentru subiectul în cauză, modificările respective ale LMR îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(8) Prin urmare, Regulamentul (CE) nr. 396/2005 trebuie modificat în consecință.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa II la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 ianuarie 2022. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for flonicamid in strawberries and other berries (Aviz motivat privind modificarea limitelor maxime existente pentru reziduurile de flonicamid din căpșuni și din alte bace). EFSA Journal 2019;17(7):5745.

Reasoned opinion on the modification of the existing maximum residue levels for flonicamid in various crops (Aviz motivat privind modificarea limitelor maxime existente pentru reziduurile de flonicamid din diverse plante de cultură). EFSA Journal 2018;16(9):5410.

Reasoned opinion on the modification of the existing maximum residue levels for flonicamid in various root crops (Aviz motivat privind modificarea limitelor maxime existente pentru reziduurile de flonicamid din diverse plante de cultură rădăcinoase). EFSA Journal 2018;16(9):5414.

Reasoned opinion on the evaluation of confirmatory data following the Article 12 MRL review for flonicamid (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru flonicamid). EFSA Journal 2020;18(5):6117.